Il-Kunsill approva konklużjonijiet u jappella lill-istati membri u lill-Kummissjoni biex jippromwovu d-drittijiet tal-bniedem fil-ktajjen tal-provvista globali u x-xogħol deċenti madwar id-dinja. Għall-ewwel darba, il-Kunsill jitlob lill-Kummissjoni biex tniedi Pjan ta' Azzjoni tal-UE li jiffoka fuq it-tfassil ta' ktajjen tal-provvista globali b'mod sostenibbli, il-promozzjoni tad-drittijiet tal-bniedem, l-istandards ta' diliġenza dovuta soċjali u ambjentali u t-trasparenza sal-2021. Dan jinkludi sejħa għal proposta mill-Kummissjoni għal qafas legali tal-UE dwar governanza korporattiva sostenibbli, inkluż obbligi transsettorjali ta' diliġenza dovuta korporattiva tul il-ktajjen tal-provvista globali. Barra minn hekk, il-Kunsill jappella lill-Kummissjoni biex taġġorna l-Komunikazzjoni tagħha tal-2006 dwar "Promozzjoni ta' xogħol deċenti għal kulħadd - il-kontribut tal-UE għall-implimentazzjoni tal-aġenda tax-xogħol deċenti għal kulħadd". Il-Kunsill jappella wkoll lill-istati membri, f'konformità mal-kompetenzi u ċ-ċirkostanzi nazzjonali tagħhom, biex iżidu l-isforzi tagħhom biex jimplimentaw b'mod effettiv il-Prinċipji Gwida tan-NU dwar in-Negozju u d-Drittijiet tal-Bniedem, inkluż permezz ta' Pjanijiet ta' Azzjoni Nazzjonali ġodda jew aġġornati li fihom taħlita ta' miżuri volontarji u obbligatorji. Il-konklużjonijiet tal-Kunsill ifakkru li l-kriżi attwali aggravat is-sitwazzjoni ta' partijiet mill-forza tax-xogħol fil-ktajjen tal-provvista globali u wasslet għal tnaqqis qawwi fis-sigħat tax-xogħol u telf sostanzjali tal-introjtu mix-xogħol globalment. Il-konklużjonijiet ġew approvati permezz ta' proċedura bil-miktub. It-test sħiħ tal-konklużjonijiet Din ir-riżorsa bħalissa hi disponibbli biss bil-lingwa jew il-lingwi li ġejjin: